Beboerne i et sommerhusområde har fået nok af indbrudstyve. Nu tager de selv affære.

Sommerhusområdet Nørklit har været hårdt ramt af indbrud i den seneste tid. Nu har beboerne fået nok. Derfor har samtlige beboere besluttet, at lukke for to af de tre indfaldsveje til området, så der kun er en vej ind og ud. Den eneste åbne vej bliver installeret med videoovervågning, så samtlige biler, der kører ind og ud af området, bliver optaget på video. Borgerne håber, at det vil have en præventiv effekt overfor indbrudstyvene. - Der har været så mange indbrud i år. Nu har vi simpelthen fået nok. Vi er selvfølgelig klar over, at det her bare kan sende tyvene videre til andre områder, men vi håber, at de vil gøre det samme, som vi gør her, for vi er nødt til at stoppe de mange indbrud, siger Vagn Kraglund, der er formand for bestyrelsen i Grundejerforeningen Nørklit. I de 29 år, formanden har haft sommerhus i Nørklit, har han selv oplevet, at der har været indbrud i hans sommerhus hele seks gange. Både Nordjyllands Politi, Frederikshavn Kommune og samtlige beboere støtter op om projektet.